b"\n_START_ARTICLE_\nKen Hensley\n_START_SECTION_\nMusiikillinen alku\n_START_PARAGRAPH_\nHensley aloitti 11-vuotiaana kitaransoiton ja siirtyi 19-vuotiaana ammattilaisuralle. H\xc3\xa4n levytti ensi kertaa studiossa brittil\xc3\xa4isen The Gods -yhtyeen j\xc3\xa4senen\xc3\xa4 albumit Genesis (1968) ja To Samuel A Son (1969). Yhtye ei tehnyt merkitt\xc3\xa4v\xc3\xa4\xc3\xa4 kansallista l\xc3\xa4pimurtoa, mutta saavutti kulttistatusta ja heid\xc3\xa4n coverversiotaan The Beatlesin kappaleesta \xe2\x80\x9dHey Bulldog\xe2\x80\x9d soitettiin radiossa jonkin verran._NEWLINE_The Gods -yhtyeen eri kokoonpanoissa soittivat Hensleyn ohella muun muassa sellaiset my\xc3\xb6hemmin Hensleyn tavoin tunnetuiksi tulleet muusikot kuin Greg Lake (Emerson, Lake & Palmer), Mick Taylor (The Rolling Stones), John Glascock (Jethro Tull), Lee Kerslake ja Paul Newton (Uriah Heep). Hensley oli The Gods -yhtyeen laulaja ja kosketinsoittaja ja kirjoitti suurimman osan materiaalista yhdess\xc3\xa4 kitaristi Joe Konasin kanssa. The Godsin albumit ja niist\xc3\xa4 ty\xc3\xb6stetyt kokoelmat julkaistiin sittemmin useaan otteeseen uudelleen, kun Hensley teki kansainv\xc3\xa4lisen l\xc3\xa4pimurtonsa Uriah Heepiss\xc3\xa4. Tyypillinen piirre Hensleyn uran alkuaikoina oli, ett\xc3\xa4 h\xc3\xa4n hy\xc3\xb6dynsi lahjojaan s\xc3\xa4velt\xc3\xa4m\xc3\xa4ll\xc3\xa4 kappaleita toisten nimiss\xc3\xa4 korvausta vastaan. Se loppui 1970-luvun alussa Uriah Heepin noustua suurmenestykseen._NEWLINE_Hensleylle tuttu basisti Paul Newton toimi linkkin\xc3\xa4, jonka my\xc3\xb6t\xc3\xa4 Hensley liittyi debyyttialbumiaan tehneeseen Spice-yhtyeeseen vuoden 1969 lopulla. H\xc3\xa4n soitti levylle hammondia ja kitaraa, mutta ei ehtinyt osallistua s\xc3\xa4vellysty\xc3\xb6h\xc3\xb6n. Spice muutti levy\xc3\xa4 tehdess\xc3\xa4\xc3\xa4n nimens\xc3\xa4 Uriah Heepiksi vuosikymmenten vaihteessa ja yhtyeen ensilevy Very 'eavy... very 'umble julkaistiin vuonna 1970._NEWLINE_Hensley oli 1970-luvun vaihteessa mukana muun muassa v\xc3\xa4hemm\xc3\xa4n tunnetuissayhtyeiss\xc3\xa4 Toe Fat ja Head Machine. Vahvaa rockia soittaneessa Toe Fatissa Hensley keskittyi kappaleiden kirjoittamisen ohella kitaransoittoon. Cliff Bennett lauloi suurimman osan yhtyeen kappaleista. Yhtye julkaisi kaksi albumia (Toe Fat ja Toe Fat II), joista j\xc3\xa4lkimm\xc3\xa4isen ilmestyess\xc3\xa4 Hensley oli jo l\xc3\xa4htenyt yhtyeest\xc3\xa4. Head Machine -yhtyeen ainoa albumi Orgasm taas oli omalaatuinen sekoitus progressiivista rockia ja seksiaiheisia sanoituksia \xe2\x80\x93 projekti, jonka Hensley my\xc3\xb6hemmin kertoi tehneens\xc3\xa4 puhtaasti rahaa ansaitakseen. _NEWLINE_Lis\xc3\xa4ksi Hensley teki salanimell\xc3\xa4 Ken Lesley progealbumin saksalaisen Weed-yhtyeen kanssa vuonna 1971. Sivuprojektit toisissa yhtyeiss\xc3\xa4 j\xc3\xa4iv\xc3\xa4t Uriah Heepin tehdess\xc3\xa4 kansainv\xc3\xa4lisen l\xc3\xa4pimurron vuoden 1971 Look at Yourself ja vuoden 1972 Demons and Wizards -albumeilla.\n_START_SECTION_\nUriah Heep -aika (1970\xe2\x80\x931980)\n_START_PARAGRAPH_\nProgressiivisvaikutteisesta heavyrockista, raskaasta urku-kitara-soundista, omintakeisista vibrato- ja falsettilauluharmonioista sek\xc3\xa4 melodisista balladeista tunnetuksi tullut Uriah Heep muodostui Hensleyn ylivoimaisesti tunnetuimmaksi yhtyeeksi. H\xc3\xa4n oli Uriah Heepin j\xc3\xa4sen kymmenen vuotta. Tuona aikana yhtye saavutti uransa huipun. Hensley otti yhtyeeseen liitytty\xc3\xa4\xc3\xa4n p\xc3\xa4\xc3\xa4vastuun kappaleiden s\xc3\xa4vellysty\xc3\xb6st\xc3\xa4. H\xc3\xa4n kirjoitti yhtyeen tunnetuimmat klassikot, esimerkiksi \xe2\x80\x9dEasy Livin\xe2\x80\x99\xe2\x80\x9d -kappaleen. H\xc3\xa4n lauloi itse hittikappaleissa \xe2\x80\x9dLady in Black\xe2\x80\x9d (1971) ja \xe2\x80\x9dLook at Yourself\xe2\x80\x9d (1971). Pitk\xc3\xa4lti h\xc3\xa4nen kyn\xc3\xa4st\xc3\xa4\xc3\xa4n olivat l\xc3\xa4ht\xc3\xb6isin my\xc3\xb6s klassikot \xe2\x80\x9dJuly Morning\xe2\x80\x9d (1971, yhdess\xc3\xa4 David Byronin kanssa) ja \xe2\x80\x9dThe Wizard\xe2\x80\x9d (1972, yhdess\xc3\xa4 Mark Clarken kanssa). _NEWLINE_Vuodet 1972\xe2\x80\x931975 olivat albumilevymyynnin perusteella Uriah Heepin ja Hensleyn kultakautta. Yhtye nautti hyv\xc3\xa4\xc3\xa4 listamenestyst\xc3\xa4 my\xc3\xb6s Yhdysvalloissa 1971\xe2\x80\x931974 useilla top40 -albumeilla ja voitti muun muassa Britannian listaykk\xc3\xb6syhtyeen Sladen selv\xc3\xa4sti. Kotimaassaan Britanniassa yhtye ei koskaan ollut saanut levymyynnillisesti yht\xc3\xa4 suurta menestyst\xc3\xa4 kuin muualla Euroopassa, mutta l\xc3\xa4pimurto top10:een tapahtui vuoden 1975 Return to Fantasy -levyll\xc3\xa4. Se nousi maan albumilistan sijalle 7. Hensley k\xc3\xa4rsi jo tuolloin pahasta huumeriippuvuudesta, josta h\xc3\xa4n p\xc3\xa4\xc3\xa4si eroon vasta 1980-luvun alussa._NEWLINE_Kaikkein suurinta suosiota Uriah Heep nautti Keski- ja Pohjois-Euroopassa. Suomessa yhtye l\xc3\xb6i l\xc3\xa4pi varhain ja oli myydyimpien artistien listailla samanaikaisesti usealla eri albumilla jo 1970-luvun alussa. Yhtyeen ja Suomen v\xc3\xa4lille muodostui erityisen tiivis, edelleen voimissaan oleva side._NEWLINE_Yhtyeen \xe2\x80\x9dkultakauden\xe2\x80\x9d (1972\xe2\x80\x931975) suosio oli erityisen suurta my\xc3\xb6s Australiassa, Japanissa ja Uudessa-Seelannissa, josta yhtyeen basisti Gary Thain oli kotoisin. Kun suosio Pohjolassa hiipui hieman 1970-luvun loppupuolella, suosio oli suurimmillaan Keski-Euroopassa. Saksassa yhtyeell\xc3\xa4 oli vuonna 1977 yht\xc3\xa4 aikaa per\xc3\xa4ti kolme Hensleyn kirjoittamaa single\xc3\xa4 top20:ss\xc3\xa4 (\xe2\x80\x9dFree Me\xe2\x80\x9d, \xe2\x80\x9dWise Man\xe2\x80\x9d ja uudelleenjulkaistu \xe2\x80\x9dLady In Black\xe2\x80\x9d, josta Heep sai Grammy- ja Golden Lion -palkinnot). Saksassa \xe2\x80\x9dLady In Black\xe2\x80\x9d -kappaletta on k\xc3\xa4ytetty jopa koululaisten englanninopetukseen. Suomessa Hensleyn kappaleita ovat versioineet useat eri rockyhtyeet ja iskelm\xc3\xa4artistit._NEWLINE_Vuoden 1976 l\xc3\xa4hes Hensleyn soololevylt\xc3\xa4 kuulostanut High and Mighty menestyi maailmalla yleisesti huonommin kuin useat edelt\xc3\xa4j\xc3\xa4ns\xc3\xa4. Levy\xc3\xa4 seuranneella kiertueella muutamaa vuotta aiemmin alkaneet ongelmat laulaja David Byronin kanssa k\xc3\xa4rjistyiv\xc3\xa4t lopullisesti. Hensley j\xc3\xa4tti yhtyeen p\xc3\xa4\xc3\xa4asiassa Byroniin tuskastuneena, mutta tuottaja Gerry Bron sai h\xc3\xa4net palaamaan. Lopulta Byron sai potkut liiallisen alkoholink\xc3\xa4ytt\xc3\xb6ns\xc3\xa4 ja sen tuomien ongelmien my\xc3\xb6t\xc3\xa4 kes\xc3\xa4kuussa 1976. Byronin hyv\xc3\xa4 yst\xc3\xa4v\xc3\xa4, basistina Uriah Heepiss\xc3\xa4 vuodesta 1975 toiminut John Wetton j\xc3\xa4tti yhtyeen Byronin erottamisen j\xc3\xa4lkeen. H\xc3\xa4net korvasi Trevor Bolder. Yhtyeen uudeksi laulajaksi valittiin John Lawton._NEWLINE_Keski-Eurooppaa ja Australiaa lukuun ottamatta Uriah Heepin suosio hiipui 1970-luvun puoliv\xc3\xa4lin j\xc3\xa4lkeen. \xe2\x80\x9dFree Me\xe2\x80\x9d -kappaleen j\xc3\xa4ttimenestyksen j\xc3\xa4lkeen vuonna 1977 Hensley pyrki kirjoittamaan entist\xc3\xa4 kaupallisempaa ja modernimpaa materiaalia. Se l\xc3\xa4hestyi pop- ja ajankohdalle ominaisilla diskovaikutteilla jopa esi-AOR:maisia piirteit\xc3\xa4. Uriah Heep menetti sen my\xc3\xb6t\xc3\xa4 raskaammasta rockista pit\xc3\xa4nytt\xc3\xa4 fanipohjaansa. Hensley oli osatuottaja vuoden 1977 Innocent Victim ja 1978 Fallen Angel -levyill\xc3\xa4. Rumpali Lee Kerslake l\xc3\xa4hti yhtyeest\xc3\xa4 vuonna 1979, koska vastusti Hensleyn kasvanutta musiikillista valtaa. H\xc3\xa4net korvasi Chris Slade._NEWLINE_Hensleyt\xc3\xa4 lukuun ottamatta Uriah Heepin j\xc3\xa4senet eiv\xc3\xa4t olleet tyytyv\xc3\xa4isi\xc3\xa4 yhtyeen musiikkiin, koska pitiv\xc3\xa4t sit\xc3\xa4 liian kevyen\xc3\xa4. Muut halusivat uudeksi laulajaksi Lone Star -yhtyeess\xc3\xa4 laulaneen John Slomanin. H\xc3\xa4nen kanssaan vuonna 1980 tehty Conquest-albumi oli modernimpi, melodinen rocklevy, joka osoitti Hensleyn kyvykkyyden uudistua s\xc3\xa4velt\xc3\xa4j\xc3\xa4n\xc3\xa4. Keski-Eurooppaa lukuun ottamatta albumi menestyi maailmalla paremmin kuin Lawtonin aikaiset levyt. _NEWLINE_Hensley j\xc3\xa4tti yhtyeen samana vuonna tyytym\xc3\xa4tt\xc3\xb6m\xc3\xa4n\xc3\xa4 yhtyeen uuteen musiikkiin. John Lawtonin l\xc3\xa4hd\xc3\xb6n j\xc3\xa4lkeen Hensley oli halunnut laulajaksi Trapezen Peter Goalbyn, josta ironisesti tuli Uriah Heepin uusi vokalisti Hensleyn eron j\xc3\xa4lkeen. _NEWLINE_Tuotteliaana muusikkona Hensley julkaisi 1970\xe2\x80\x931980-luvuilla Uriah Heep -j\xc3\xa4senyyden ohessa kolme soololevy\xc3\xa4: vuonna 1973 Proud Words on a Dusty Shelf -LP:n, 1975 Eager to Please -albumin ja pian Uriah Heepist\xc3\xa4 erottuaan vuonna 1980 Free Spiritin. Levyist\xc3\xa4 varsinkin kaksi ensimm\xc3\xa4ist\xc3\xa4 olivat onnistuneita, mutta ne eiv\xc3\xa4t olleet suuria myyntimenestyksi\xc3\xa4. T\xc3\xa4st\xc3\xa4 voidaan osittain syytt\xc3\xa4\xc3\xa4 levy-yhti\xc3\xb6 Bronzea, joka ei halunnut markkinoida soolomateriaalia samalla teholla kuin samaan aikaan tehtyj\xc3\xa4 Uriah Heepin albumeita.\n_START_SECTION_\n1980\xe2\x80\x932007\n_START_PARAGRAPH_\nFree Spirit -albumin ja sit\xc3\xa4 seuranneen lyhytaikaisen Shotgun-yhtyeen j\xc3\xa4lkeen Hensley muutti Yhdysvaltoihin vuonna 1981. H\xc3\xa4n liittyi southern rock -yhtye Blackfootiin. Yhtyeen soundimaailma muuttui Hensleyn my\xc3\xb6t\xc3\xa4 ajanmukaisemmaksi. Hensley soitti Siogo (1983) ja Vertical Smiles (1984) -albumeilla. Ensin mainittu levy tunnetaan Hensleyn hitist\xc3\xa4 \xe2\x80\x9dSend Me An Angel\xe2\x80\x9d._NEWLINE_Kuultuaan alkuvuodesta 1985 entisen yhtyetoverinsa laulaja David Byronin kuolemasta Hensley j\xc3\xa4tti Blackfootin ja vet\xc3\xa4ytyi levytt\xc3\xa4v\xc3\xa4n muusikon uralta. H\xc3\xa4n keskittyi musiikki-instrumenttien markkinointiin St. Louisissa ja vieraili v\xc3\xa4lill\xc3\xa4 muiden artistien levyill\xc3\xa4 (esim. W.A.S.P.-yhtyeen versiolla  alkuvuodesta \xe2\x80\x9dEasy Livin\xe2\x80\x99\xe2\x80\x9d -kappaleesta)._NEWLINE_1990-luvun alkupuolella kiinnostus Hensleyn musiikkiin kasvoi ja h\xc3\xa4nen soolotuotannostaan julkaistiin kokoelmalevyj\xc3\xa4. Vuonna 1994 Hensley julkaisi From Time To Time -kokoelman, joka sis\xc3\xa4lsi ennenjulkaisematonta studiomateriaalia aikaisemmilta soololevyilt\xc3\xa4. Hensley palasi vuonna 1999 levytt\xc3\xa4m\xc3\xa4\xc3\xa4n uusia kappaleita, mist\xc3\xa4 syntyi A Glimpse Of Glory -albumi. Osan siit\xc3\xa4 h\xc3\xa4n levytti kristillisen Visible Faith -yhtyeen kanssa. Hensley on painottanut kristillisi\xc3\xa4 arvoja 1990-luvulta alkaen._NEWLINE_2000-luvulle tultaessa Hensley aloitti keikkailun uudestaan. H\xc3\xa4n on julkaissut kolme t\xc3\xa4ysin uutta musiikkia sis\xc3\xa4lt\xc3\xa4nytt\xc3\xa4 studioalbumia: Running Blind (2002), The Last Dance (2004) ja Blood on the Highway (2007). Uudelleenlevytettyj\xc3\xa4 Heep-kappaleita sis\xc3\xa4lt\xc3\xa4neen The Wizard\xe2\x80\x99s Diaryn Hensley teki osittain Ven\xc3\xa4j\xc3\xa4ll\xc3\xa4 vuonna 2004. Uudelleenlevytettyj\xc3\xa4 vanhempia soolokappaleita kuullaan albumilla Cold Autumn Sunday (2005). Norjassa kuvattiin live-DVD Live Fire vuonna 2006._NEWLINE_Hensley on 2000-luvulla tehnyt musiikillista yhteisty\xc3\xb6t\xc3\xa4 kolmen entisen Uriah Heep -j\xc3\xa4senen, basisti-laulaja John Wettonin, laulaja John Lawtonin ja basisti Paul Newtonin kanssa. Tuloksena on julkaistu nelj\xc3\xa4 livealbumia. Vuonna 2002 Hensley osallistui historialliselle yhteiskeikalle Uriah Heepin kanssa, josta julkaistiin livealbumi ja DVD The Magician's Birthday Party, mutta mit\xc3\xa4\xc3\xa4n pysyv\xc3\xa4\xc3\xa4 re-unionia ei yhtyeelle ole luvassa. Vuonna 2006 Hensley julkaisi el\xc3\xa4m\xc3\xa4st\xc3\xa4\xc3\xa4n ja musiikillisesta urastaan kertovan kirjan When Too Many Dreams Come True. Siin\xc3\xa4 h\xc3\xa4n toteaa, ett\xc3\xa4 nykyinen Uriah Heep on aivan eri yhtye kuin h\xc3\xa4nen aikanaan. Silloisista j\xc3\xa4senist\xc3\xa4 osa on jo edesmennyt eik\xc3\xa4 sit\xc3\xa4 siksi ole syyt\xc3\xa4 yritt\xc3\xa4\xc3\xa4 l\xc3\xa4mmitell\xc3\xa4 uudestaan. _NEWLINE_Ken Hensley on esiintynyt uransa aikana lukuisia kertoja Suomessa. Uriah Heepin j\xc3\xa4senen\xc3\xa4 h\xc3\xa4n on ollut kahdesti Ruisrockin p\xc3\xa4\xc3\xa4esiintyj\xc3\xa4n\xc3\xa4 (1972 ja 1978). Uransa huipulla ollut Uriah Heep aloitti mittavan Wonderworld-kiertueensa Helsingist\xc3\xa4 vuonna 1974. Sooloartistina Hensley on esiintynyt Suomessa lukuisia kertoja 2000-luvulla. H\xc3\xa4n aloitti Running Blind -soolokiertueensa per\xc3\xa4ti seitsem\xc3\xa4ll\xc3\xa4 klubikonsertilla eri puolilla Suomea. Kes\xc3\xa4ll\xc3\xa4 2007 Hensley esiintyi Joensuun Ilovaarirockissa tuoretta Blood on the Highway -albumiaan promotoiden yhdess\xc3\xa4 muun muassa Islantia saman vuoden Eurovision laulukilpailussa edustaneen Eir\xc3\xadkur Haukssonin kanssa. _NEWLINE_Hensley asuu nykyisin vaimonsa Monican kanssa Espanjassa, jossa h\xc3\xa4n tekee musiikkia."